ዘመናዊ የሰርከስ ጥበብ በዓለማችን 250 ዓመታትን ያስቆጠረና ኪነጥበባዊ፤ ባህላዊና ስፖርታዊ ብቃቶች ተዋህደው በአስደናቂ ትርኢቶች የሚዘጋጅ የመዝናኛ ባህል ነው፡፡ ባለብዙ የመዝናኛ ዘርፍ በሆነው ሰርከስ ላይ የሰርከስ አርቲስቶች አሻንጉሊት አጫዋች፤ አክሮባቲስቶች፤ ዳሰኞች፤ የሚዛን እንቅስቃሴ ባለችሎታዎች፤ አስገራሚ ተሰጥኦ እና ችሎታዎች፤ የቅብብሎሽ ተጨዋቾች፤ የማይም ቲያትር ተዋናዮች፤ ኮሜዲያኖች፤ በልዩ ስልጠና ትርኢት የሚያሳዩ እንስሳትን አልማጆች እየሆኑ ብዙ ባለሙያዎች ይሰሩበታል፡፡ ዘመነኛ የሰርከስ ትርኢት በ1768 እኤአ ላይ ፈረንሳዊ ፈረስ ጋላቢ በሚያሳየው የግልቢያ ትርኢት እንደተጀመረ የታሪክ መዛግብት ይጠቀሳሉ፡፡ የድሮዎቹ የሰርከስ ትርኢቶች በገላጣ ሜዳ ላይ የተጀመሩ ከዚያም በኋላ የተለያዩ የሰርከስ ቡድኖች በእንጨት በሚገነቧቸው አዳራሾቻቸው ይሰሩ ነበር፡፡ በዛሬ ጊዜ ሰርከሶች በልዩ የሰርከስ ድንኳኖች፤ በቲያትር ቤቶች፤ በሁለገብ የመናፈሻ እና መዝናኛ ስፍራዎች እና በጎዳናዎች እየቀረቡ ናቸው። ዘመነኛ የሰርከስ ትርኢቶች በተለይ ከ1974 ወዲህ በፈረንሳይ ሞናኮ ከተካሄደው ዓለም አቀፍ የሰርከስ ፌስቲቫል ወዲህ መስፋፋት ጀምረዋል፡፡ በአውሮፓ የተለያዩ አገራት በእንግሊዝ፤ በጣሊያን፤ ፈረንሳይ እንዲሁም በአሜሪካ በዘመነኛ የሰርከስ ጥበብ ከፍተኛ እድገት ላይ የሚገኙ የሰርከስ ቡድኖች መናሐርያነታቸው የሚታወቁ አገራት ናቸው፡፡
